CELEX: C2004/094/140
Language: da
Date: 2004-04-17 00:00:00
Title: Sag anlagt den 12. februar 2004 af Faraj Hassan mod Rådet for Den Europæiske Union og Kommissionen for De Europæiske Fællesskaber

17.4.2004   
            
            
               DA
            
            
               Den Europæiske Unions Tidende
            
            
               C 94/52
            
         Sag anlagt den 12. februar 2004 af Faraj Hassan mod Rådet for Den Europæiske Union og Kommissionen for De Europæiske Fællesskaber
   (Sag T-49/04)
   (2004/C 94/140)
   Processprog: engelsk
   Ved De Europæiske Fællesskabers Ret i Første Instans er der den 12. februar 2004 anlagt sag mod Rådet for Den Europæiske Union og Kommissionen for De Europæiske Fællesskaber af Faraj Hassan, London (Det Forenede Kongerige), ved barrister E. Grieves og solicitor H. Miller, og med valgt adresse i Luxembourg.
   Sagsøgeren har nedlagt følgende påstande:
   
               —
            
            
               Rådets forordning (EF) nr. 8817/2002 af 27. maj 2002, som ændret ved Kommissionens forordning (EF) nr. 2049/2003 af 7. november 2003, og/eller Kommissionens forordning nr. 2049/2003 annulleres i det hele og/eller i relation til sagsøgerens optagelse på listen.
            
         
               —
            
            
               Subsidiært fastslås det, at bestemmelserne i ovennævnte forordninger ikke finder anvendelse på sagsøgeren.
            
         
               —
            
            
               Rådet tilpligtes at betale sagens omkostninger.
            
         
               —
            
            
               Rådet tilpligtes at betale erstatning.
            
         Søgsmålsgrunde og væsentligste argumenter:
   Forordning nr. 881/2002 (1) indeholder bestemmelser om indefrysning af midler og andre økonomiske ressourcer for personer, der er optaget på listen i bilag I til forordningen. I henhold til forordningens artikel 7, stk. 1, kan Kommissionen ændre eller supplere bilag I på grundlag af afgørelser, der træffes af enten De Forenede Nationers Sikkerhedsråd eller af sanktionskomitéen. I november 2003 opførte sanktionskomitéen under De Forenede Nationers Sikkerhedsråd sagsøgeren på listen over de personer, over for hvem indefrysningen af midler og andre økonomiske ressourcer skulle finde anvendelse. Ved forordning nr. 2049/2003 (2) (EFT L 303 af 21.11.2003, s. 20) ændrede Kommissionen bilag I til forordning nr. 881/2002, idet Kommissionen tilføjede sagsøgerens navn på listen.
   Sagsøgeren har anfægtet disse foranstaltninger, idet der efter hans opfattelse er tale om tilsidesættelse af hans grundlæggende menneskerettigheder. Han har gjort gældende, at virkningen af de anfægtede foranstaltninger er, at hans uforstyrrede nydelse af hans ejendom og hans privatliv og familieliv ødelægges, hvilket er i strid med artikel 8 i den europæiske menneskerettighedskonvention og artikel 1 i protokol nr. 1 til konventionen. Sagsøgeren har endvidere anført, at de sagsøgte institutioner både før og efter, at afgørelsen blev truffet, ikke gav ham mulighed for en retfærdig rettergang eller adgang til effektiv oprejsning i forhold til de faktiske forhold, der blev lagt til grund. Ifølge sagsøgeren udgør dette en tilsidesættelse af artikel 6 og 13 i den europæiske menneskerettighedskonvention. Endelig har sagsøgeren anført, at de anfægtede foranstaltninger er en tilsidesættelse af proportionalitetsprincippet.
   
      (1)  Rådets forordning (EF) nr. 881/2002 af 27.5.2002 om indførelse af visse specifikke restriktive foranstaltninger mod visse personer og enheder, der har tilknytning til Usama bin Laden, Al-Qaida-organisationen og Taliban, og om ophævelse af Rådets forordning (EF) nr. 467/2001 om forbud mod udførsel af visse varer og tjenesteydelser til Afghanistan, om styrkelse af flyveforbud og om udvidelse af indefrysningen af midler og andre økonomiske ressourcer over for Taliban i Afghanistan (EFT L 139 af 29.5.2002, s. 9).
   
      (2)  Kommissionens forordning (EF) nr. 2049/2003 af 20.11.2003 om femogtyvende ændring af Kommissionens forordning (EF) nr. 881/2002 om indførelse af visse specifikke restriktive foranstaltninger mod visse personer og enheder, der har tilknytning til Usama bin Laden, Al-Qaida-organisationen og Taliban, og om ophævelse af Rådets forordning (EF) nr. 467/2001 om forbud mod udførsel af visse varer og tjenesteydelser til Afghanistan, om styrkelse af flyveforbud og om udvidelse af indefrysningen af midler og andre økonomiske ressourcer over for Taliban i Afghanistan (EFT L 139 af 29.5.2002, s. 9).